b'\n_START_ARTICLE_\nStrategic Defense Initiative\n_START_SECTION_\nSuunnitelma\n_START_PARAGRAPH_\nSuunnitelmaan sis\xc3\xa4ltyi p\xc3\xa4\xc3\xa4osin miehitt\xc3\xa4m\xc3\xa4tt\xc3\xb6mien avaruusasemien rakentaminen, jotka olisivat pystyneet tuhoamaan avaruuteen nousevia ballistisia ohjuksia ennen niiden terminaalivaihetta. Suunnitelmaan kuului laseraseita (mahdollisesti ydinr\xc3\xa4j\xc3\xa4hdyst\xc3\xa4 voimanl\xc3\xa4hteen\xc3\xa4\xc3\xa4n k\xc3\xa4ytt\xc3\xa4vi\xc3\xa4) ja kineettisell\xc3\xa4 energialla toimivia ammuksia. My\xc3\xb6s avaruussukkulalla on tietty perinne 1960-luvun ohjuspuolustuskaavailuihin; 1950-luvulla Yhdysvaltain ilmavoimat aikoivat rakentaa miehitetyn avaruusaseman sotilaallisiin tarpeisiin._NEWLINE_Ehdotusta kritisoitiin sen kustannusten, teknisten toteutusmahdollisuuksien ja torjunnan kattavuuden sek\xc3\xa4 poliittisten n\xc3\xa4kemysten vuoksi. Lis\xc3\xa4ksi asej\xc3\xa4rjestelmien asettaminen kiertoradalle olisi rikkonut vuoden 1972 Anti-Ballistic Missile (ABM) -sopimusta ja Outer Space Treaty -sopimusta._NEWLINE_Tutkimusta ohjasi Strategic Defense Initiative -toimisto Yhdysvaltain puolustusministeri\xc3\xb6ss\xc3\xa4 vuoteen 1993 asti. SDI-ohjelman kustannuksiksi arvioitiin 1984\xe2\x80\x931993 32,6 miljardia dollaria. Riippumaton tutkimuskeskus on arvioinut kustannuksiksi 70 miljardia dollaria. Todellinen kustannus olisi ollut todenn\xc3\xa4k\xc3\xb6isesti viel\xc3\xa4 suurempi. Vain kymmenien miljardien dollarien hinta ei ollut Pentagonille merkitt\xc3\xa4v\xc3\xa4 kustannus.\n_START_SECTION_\nHistoria\n_START_PARAGRAPH_\nOhjuspuolustusta tutkittiin ajatuksena toisen maailmansodan j\xc3\xa4lkeen. Er\xc3\xa4\xc3\xa4ll\xc3\xa4 tavalla natsi-Saksan Bachem Natter -rakettih\xc3\xa4vitt\xc3\xa4j\xc3\xa4 (ei tullut operatiiviseen k\xc3\xa4ytt\xc3\xb6\xc3\xb6n) oli strategisen pommitushy\xc3\xb6kk\xc3\xa4yksen vasta-ase, joka toimi ohjuspuolustuksen esikuvana. Iso-Britannia tuhosi jo vuonna 1944\xe2\x80\x931945 V-1-risteilyohjuksia Spitfire-h\xc3\xa4vitt\xc3\xa4jill\xc3\xa4. Ballistinen V-2-ohjus oli kuitenkin mahdoton torjua mill\xc3\xa4\xc3\xa4n lentokoneella._NEWLINE_1950-luvulla Yhdysvallat kehitti Nike Zeus -ohjustorjuntaj\xc3\xa4rjestelm\xc3\xa4n, jossa vihollisen ohjukset tuhotaan korkealla oman maan p\xc3\xa4\xc3\xa4ll\xc3\xa4 ydink\xc3\xa4rjill\xc3\xa4 varustetuilla ohjuksilla. Sen ensimm\xc3\xa4inen onnistunut koe tehtiin 1962._NEWLINE_Vuonna 1962 tehtiin ainakin Starfish-koe, jossa yhdysvaltalainen atomipommi r\xc3\xa4j\xc3\xa4ytettiin avaruudessa. Sill\xc3\xa4 saatiin tietoa r\xc3\xa4j\xc3\xa4ytyksen vaikutuksista maassa ja avaruudessa._NEWLINE_Yhdysvaltain ilmavoimien avaruusohjelma rajattiin John F. Kennedyn presidenttikaudella koskemaan vain tiedustelu- ja tietoliikennesatelliitteja. T\xc3\xa4ss\xc3\xa4 vaiheessa ohjuspuolustus ajettiin ensi kerran alas._NEWLINE_1960-luvun puoliv\xc3\xa4list\xc3\xa4 l\xc3\xa4htien Neuvostoliitto alkoi tehd\xc3\xa4 tappajasatelliittikokeita avaruudessa ja otti k\xc3\xa4ytt\xc3\xb6\xc3\xb6n ohjuspuolustustukikohtia. T\xc3\xa4m\xc3\xa4 vaati kyky\xc3\xa4 vastatoimiin Yhdysvaltain ilmavoimilta._NEWLINE_Richard Nixonin kaudella hanketta edistettiin muun muassa avaruussukkulan toteutuksella, jonka silloin katsottiin olevan j\xc3\xa4rjestelm\xc3\xa4n mahdollinen osa._NEWLINE_Vuoden 1972 ABM-sopimus (Anti-Ballistic Missile) salli kaksi kiinte\xc3\xa4\xc3\xa4 ballististen ohjusten torjuntaohjusten tukikohtaa Yhdysvalloissa ja Neuvostoliitossa. Toinen sai suojata p\xc3\xa4\xc3\xa4kaupunkia, toinen yht\xc3\xa4 ohjustukikohtaa. Vuoden 1974 lis\xc3\xa4rajoitus salli vain yhden puolustustukikohdan._NEWLINE_Gerald Fordin aikana otettiin k\xc3\xa4ytt\xc3\xb6\xc3\xb6n yksi ohjuspuolustustukikohta (Grand Forks, Pohjois-Dakota) Safeguard-ohjelmassa. Neuvostoliitto p\xc3\xa4\xc3\xa4tti keskitt\xc3\xa4\xc3\xa4 ohjuspuolustuksen Moskovan ymp\xc3\xa4rille. Yhdysvallat luopui tukikohdasta kustannusten vuoksi jo 1975, mutta Neuvostoliitto s\xc3\xa4ilytti ohjuksensa huolimatta ep\xc3\xa4ilyst\xc3\xa4 ohjuspuolustuksen toimivuudesta._NEWLINE_Seuraava vaihe oli Reaganin SDI. SDI:n yhteydess\xc3\xa4 1980-luvulla er\xc3\xa4\xc3\xa4t Yhdysvaltain ilmavoimien F-15-h\xc3\xa4vitt\xc3\xa4j\xc3\xa4laivueet varustettiin ASAT-ohjuksilla (Anti Satellite).\n_START_SECTION_\nOhjuspuolustuksen tilanne vuonna 2007\n_START_PARAGRAPH_\nProjektia pienennettiin useita kertoja, ja vuonna 1991 se uudelleen nimettiin nimelle Global Protection Against Limited Strikes (GPALS; T\xc3\xa4htien sodan poika) ja suunnattiin rajoitettuja hy\xc3\xb6kk\xc3\xa4yksi\xc3\xa4 vastaan. Ohjelman yhteydess\xc3\xa4 tutkittiin mahdollisuutta sijoittaa laser Boeing 747 -lentokoneeseen ilmasta ilmaan tapahtuvaa torjuntaa varten. GPALS perustuu p\xc3\xa4\xc3\xa4asiassa maasta-ammuttaviin ohjuksiin, joilla voidaan torjua \xe2\x80\x9droistovaltioiden\xe2\x80\x9d hy\xc3\xb6kk\xc3\xa4yksi\xc3\xa4 Yhdysvaltoihin. Torjuntaj\xc3\xa4rjestelm\xc3\xa4n kokeet eiv\xc3\xa4t ole kuitenkaan olleet t\xc3\xa4ysin onnistuneita._NEWLINE_Bill Clintonin aikana SDI:st\xc3\xa4 ei en\xc3\xa4\xc3\xa4 puhuttu, mutta ohjuspuolustusta kehitti Yhdysvaltain ilmavoimien Ballistic Missile Defense Organization (BMDO). 1990-luvun lopulla ohjelman nimi muuttui muotoon National Missile Defence (NMD). Ohjelmaa toteuttaa Missile Defence Agency (MDA)._NEWLINE_Isku New Yorkiin syksyll\xc3\xa4 2001 antoi t\xc3\xa4llekin ohjelmalle psykologista perustelua: Yhdysvaltoihin voi kohdistua hy\xc3\xb6kk\xc3\xa4yksi\xc3\xa4, ehk\xc3\xa4 my\xc3\xb6s ohjuksilla._NEWLINE_George W. Bush ilmoitti 13. joulukuuta 2001 Yhdysvaltojen vet\xc3\xa4ytyv\xc3\xa4n ABM-sopimuksesta, koska se est\xc3\xa4isi maata puolustautumasta terroristeja tai \xe2\x80\x9droistovaltioita\xe2\x80\x9d vastaan. Yhdysvallat luopui sopimuksesta 13. kes\xc3\xa4kuuta 2002._NEWLINE_Vuonna 2005 Yhdysvalloissa on kaksi ohjustukikohtaa nimellisesti operatiivisina \xe2\x80\x93 toinen on Kaliforniassa sijaitseva Vandenbergin tukikohta ja toinen Ft. Greely Alaskassa. Niiss\xc3\xa4 on yhteens\xc3\xa4 kymmenen puolustusohjusta. Jotkin maat kuten Etel\xc3\xa4-Korea ja Japani ovat liittyneet j\xc3\xa4rjestelm\xc3\xa4\xc3\xa4n, osa maista kuten helmikuussa 2005 Kanada ovat p\xc3\xa4\xc3\xa4tt\xc3\xa4neet j\xc3\xa4tt\xc3\xa4yty\xc3\xa4 sen ulkopuolelle._NEWLINE_EADS-konserniin kuuluvan MBDA-ohjusyhti\xc3\xb6 on kehitt\xc3\xa4nyt Eurooppaan 1990- ja 2000-luvuilla Nato-maiden rahoituksella omaa versiotaan ohjuspuolustusj\xc3\xa4rjestelm\xc3\xa4st\xc3\xa4, joka perustuu pitk\xc3\xa4lle muun muassa Patriot-ohjuksiin._NEWLINE_George W. Bushin kaudella Yhdysvallat solmi sopimukset tutka-aseman rakentamisesta T\xc5\xa1ekkiin ja ohjustukikohdasta Puolaan. Presidentti Obaman hallinto peruutti suunnitelman. T\xc5\xa1ekkiin tutka oli tarkoitus siirt\xc3\xa4\xc3\xa4 Kwajaleinin atollilta._NEWLINE_Puolan tukikohta liittyi alun perin Ground-based Midcourse Defense (GMD) -ohjelmaan, jonka yhteydess\xc3\xa4 Puolan Redzikowoon piti sijoittaa kymmenen siiloihin sijoitettua GBI-torjuntaohjusta (Ground Based Interceptor, taisteluk\xc3\xa4rken\xc3\xa4 Exoatmospheric Kill Vehicle, EKV)._NEWLINE_Uudistettu sopimus Puolan tukikohdasta allekirjoitettiin 2010, jonka j\xc3\xa4lkeen Yhdysvallat sijoitti Puolaan Patriot-patterin, tarkoituksena sijoittaa kehitysvaiheessa olevia maalle sijoitettuja, merivoimien Standard Missile-3-ohjuksesta kehitettyj\xc3\xa4 ohjuksia 2015._NEWLINE_Kalifornian ja Alaskan tukikohtien lis\xc3\xa4ksi Yhdysvaltain nykyiseen ohjuspuolustukseen kuuluu tutka Britanniassa Fylingdalesissa ja toista on suunniteltu Gr\xc3\xb6nlantiin. Ohjuksia on 40 Alaskassa ja nelj\xc3\xa4 Kaliforniassa. Lis\xc3\xa4ksi suunnitelmiin kuuluu 130 ohjustentorjuntaohjuksen sijoitus merille laivoihin.\n_START_SECTION_\nViihde ja media\n_START_PARAGRAPH_\n1990-luvulla Yhdysvaltain ilmavoimat teki laajan julkisuuden saaneita tutkimuksia mahdollisesta tarpeesta ohjuspuolustukseen asteroidit\xc3\xb6rm\xc3\xa4yksi\xc3\xa4 vastaan. Teema oli tuohon aikaan my\xc3\xb6s Hollywoodin elokuvatuottajien suosiossa, muun muassa Armageddon ja Deep Impact (vrt. 1950-luvun yhdysvaltalaiset UFO-hy\xc3\xb6kk\xc3\xa4yselokuvat, joissa peilattiin kommunistisen Kiinan ja Neuvostoliiton uhkaa). Ajatus asteroidin maahant\xc3\xb6rm\xc3\xa4yksen est\xc3\xa4misest\xc3\xa4 pommittamalla sit\xc3\xa4 ydinaseilla on siit\xc3\xa4 l\xc3\xa4htien tullut esiin mediassa jokaisen potentiaalisen t\xc3\xb6rm\xc3\xa4\xc3\xa4j\xc3\xa4\xc3\xa4n ylitetty\xc3\xa4 uutiskynnyksen._NEWLINE_17. tammikuuta 2007 Yhdysvallat l\xc3\xa4heisten liittolaistensa (Kanada, Australia, Englanti, Etel\xc3\xa4-Korea, Japani) tukemana aloitti mediassa kampanjan, jossa Kiinaa syytet\xc3\xa4\xc3\xa4n "ensimm\xc3\xa4isesti avaruusasekokeesta yli 20 vuoteen". Kiina ampui 11. tammikuuta 2007 maasta keskimatkan ohjuksen, jonka kuljettama kineettisen energian ase (ts. satelliittiin t\xc3\xb6rm\xc3\xa4\xc3\xa4v\xc3\xa4 massa) tuhosi Kiinan oman, k\xc3\xa4yt\xc3\xb6st\xc3\xa4 poistetun, s\xc3\xa4\xc3\xa4satelliitin. Kiinan tekem\xc3\xa4 koe on teknologisesti samankaltainen kuin Yhdysvaltain nykyinen maasta laukaistaviin ohjuksiin perustuva ohjuspuolustusj\xc3\xa4rjestelm\xc3\xa4, jota on testattu viime vuosina. Muun muassa Ven\xc3\xa4j\xc3\xa4n avaruusj\xc3\xa4rjest\xc3\xb6n johto on puhunut avaruusromua vastaan vuoden 2007 alussa: satelliitin tuhoamiskoe tuottaa kymmeni\xc3\xa4 tuhansia romunpalasia kiertoradalle. Vuoden 2007 alussa on Yhdysvalloissa julkistettu, ett\xc3\xa4 er\xc3\xa4s Yhdysvaltain (uusista?) tiedustelusatelliteista ei toimi, ja ohjuskoeuutisissa muistetaan liitt\xc3\xa4\xc3\xa4 t\xc3\xa4m\xc3\xa4 uutinen todeten, ettei se liity Kiinan toimiin. T\xc3\xa4llaisten uutisten esiintyminen on yleens\xc3\xa4 suurinta Yhdysvaltain budjetin viimeistelyn aikaan. Helmikuun alkuun EU ja Ven\xc3\xa4j\xc3\xa4 eiv\xc3\xa4t kommentoineet asiaa, Intia ja Kiina ilmeisesti neuvottelivat asian tiimoilta. Yhdysvaltain mediassa ja politiikassa (ministeritason alapuolella) keskustelussa vaaditaan toimia testej\xc3\xa4 vastaan \xe2\x80\x93 vastaavia testej\xc3\xa4 Yhdysvallat ja Neuvostoliitto teki 1960-luvun alusta 1980-luvun puoliv\xc3\xa4liin. Nyt kuitenkin avaruusromu on tulossa muutenkin merkitt\xc3\xa4v\xc3\xa4ksi keskustelunaiheeksi (tutkimusta muun muassa ESA:ssa ja EU:n puiteohjelmassa). T\xc3\xa4llaisten testien tuottama avaruusromu kiert\xc3\xa4\xc3\xa4 kuten satelliitti noin 900 km radalla aikanaan pudoten ilmakeh\xc3\xa4\xc3\xa4n. Romu voi esimerkiksi vaikeuttaa tiedustelusatelliittien Kiinaa koskevia kuvauslentoja.'